text: Tyskland indfører grænsekontrol forud for G20-mødet
  12 juni 2017 kl. 14.46
  Frem til og med den 11. juli kan du blive nødt til at hive passet frem, når du skal til Tyskland. Sikkerheden i landet øges nemlig i forbindelse med G20-mødet I Hamborg.. 
  Den 7. og 8. juli er verdens mest magtfulde ledere samlet i Hamborg til G20-mødet. Det betyder øget sikkerhed i hele landet – også ved den dansk-tyske grænse, hvor kontrollen indtil videre har været ensrettet. Det vil sige, at man allerede fra i dag mandag kan få kontrolleret sit pas, hvis man skal ind i Tyskland fra Danmark, skriver Der Nordschleswiger.   
  Paskontrollen varer til 11. juli – tre dage efter mødet, oplyser Tysklands indenrigsministerium.
  Tysklands indenrigsminister, Thomas de Maizière, oplyser, at kontrollen sker for at forhindre potentielle terrorister eller andre voldelige personer i at angribe mødet, hvor de største verdensledere alle er samlet på ét sted.
  